ET Euroopa Liidu Teataja C 285/2

Ärakuulamise eest vastutava ametniku lõpparuanne juhtum COMP/F/38.645 — Metakrülaadid

(vastavalt komisjoni 23. mai 2001. aasta otsuse (ärakuulamise eest vastutavate ametnike pädevuse kohta teatavates konkurentsimenetlustes 2001/462/EÜ, ESTÜ) artiklitele 15 ja 16 — EÜT L 162, 19.6.2001, lk 21)

(2006/C 285/02)

(EMPs kohaldatav tekst)

Otsuse eelnõu põhjal võib teha järgmisi märkusi.

Sissejuhatus

Käesoleva juhtumi aluseks on ettevõtja Degussa poolt vastavalt leebema kohtlemise teatisele esitatud taotlus trahvide eest kaitse saamiseks seoses metakrülaatidel põhinevate toodete kartelliga; pärast taotluse saamist teostas komisjon 2003. aasta märtsis kontrolle ettevõtjate Atofina, Barlo, Degussa ja Lucite valdustes, mille järel esitasid leebema kohtlemise taotlused ettevõtjad Atofina, Lucite ja ICI; lisaks sellele esitati ka mitmeid täiendava teabe taotlusi. Komisjon tegi järelduse, et ettevõtjad olid osalenud EÜ asutamislepingu artikli 81 ja EMP lepingu artikli 53 lõike 1 võimalikus rikkumises.

Vastuväited ja juurdepääs toimikule

Vastuväited saadeti 17. augustil 2005 järgmistele adressaatidele:

Degussa AG, Röhm GmbH & Co. KG, Para-Chemie GmbH (edaspidi ühiselt “Degussa”); BASF AG; ICI Plc; Total SA ja Elf Aquitaine SA; Arkema SA, Altuglas International SA, Altumax Europe SAS (edaspidi ühiselt “Atofina”); Lucite International Ltd, Lucite International UK Ltd (edaspidi ühiselt “Lucite”); Quinn Barlo Limited, Quinn Plastics NV, Quinn Plastics GmbH, Quinn Plastics SA (edaspidi ühiselt “Barlo”); Repsol YFP; Repsol Quimica SA, Repsol Bronderslev A/S, Repsol Polivar SpA (edaspidi ühiselt “Repsol”).

Juurdepääs toimikule tagati CD-ROMi abil, mis sisaldas kõiki komisjoni toimikus olevaid dokumente. Teatud dokumendid puudusid komisjoni edastatud toimikust või ei olnud loetavad. Küsimus lahendati kiiresti kõigi poolte jaoks ilma vajaduseta sel põhjusel pikendada vastuväidetele vastamise tähtaega.

Poolte vastus ja suuline ärakuulamine

Vastuväitele vastamise esialgne tähtaeg oli kõikidele pooltele 19. oktoober 2005. Ettevõtjate ICI, Repsol YFP, Repsol Quimica ja Lucite taotlusel anti neile lühike tähtajapikendust. Vastused saabusid 2005. aasta 19. oktoobri ja 4. novembri vahel (st lubatud tähtaja jooksul).

Ettevõtjad ICI, Quinn, Repsol Quimica ja Repsol YFP taotlesid suulist ärakuulamist ja kõik teised väljendasid oma soovi sellel osaleda. Suuline arutelu toimus 15.—16. detsembril 2005. Osalesid kõik, kellele vastuväited olid saadetud.

Ettevõtjad Repsol Quimica ja Lucite taotlesid juurdepääsu vastuväidete teiste adressaatide vastustele, eeldades, et need sisaldavad nende kaitseks kasulikke punkte. Et poolte vastused vastuväidetele ei moodusta ühte osa uurimise toimikust, lükkasid komisjoni talitused nende taotluse tagasi. Hiljem kinnitasin kõnealust seisukohta Repsol Quimica puhul ja võtsin vastu otsuse vastavalt ärakuulamise eest vastutava ametniku volituste artiklile 8. Kuulamise ajal kinnitati kõikidele pooltele, et juhul, kui leitakse uusi süütust kinnitavaid tõendeid, millele komisjon kavatseb toetuda oma lõplikus otsuses, antakse neile võimalus esitada kõnealuste tõendite kohta hiljem oma arvamus ja seega tagatakse täielikult nende õigus kaitsele.

Vaatamata sellele edastati vahetult enne suulist ärakuulamist kõikidele pooltele Degussa vastuse mittekonfidentsiaalne versioon. Komisjoni talitused olid palunud uurimise eesmärgil Degussal täpsustada oma vastuses vastuväidele esinenud kahte küsimust, mis olid olulised ka teistele pooltele. Degussa saatis taotletud teabe, mis edastati kõikidele pooltele koos mittekonfidentsiaalse versiooniga Degussa vastusest vastuväidetele ja seega võimaldati pooltel esitada oma arvamus.

Lõppotsuse eelnõu

Poolte vastuseid vastuväidetele ja suulisel ärakuulamisel esitatud avaldusi silmas pidades on lõppotsuse eelnõus muudetud esialgsetes vastuväidetes esitatut. Eelkõige on loobutud süüdistustest ettevõtjate Repsol, BASF ja Quinn Plastics SA suhtes ebapiisavate tõendite tõttu. Seetõttu ei ole otsuse eelnõu neile adresseeritud.

Teiseks on vähendatud rikkumisega hõlmatud toodete arvu kolmele: PMMA-vormisegu, tahked PMMA plaadid ja PMMA-sanitaartooted. Piisavalt ei leitud tõendeid, mis kinnitaksid trahvi eest kaitse saamise taotleja süüdistusi seoses metüülmetakrülaatidega, mistõttu tegi komisjon ettepaneku loobuda metüülmetakrülaatidega seotud süüdistustest. Lisaks sellele on loobutud väidetest ettevõtjate Quinn Barlo Ltd, Quinn Plastics NV ja Quinn Plastics GmbH suhtes seoses PMMA-vormisegudega.

Kolmandaks on rikkumise kestus erinevate poolte puhul lühem kui väideti vastuväidetes.

Komisjonile esitatud otsuse eelnõu sisaldab ainult neid vastuväiteid, mille kohta pooltele on antud võimalus väljendada oma seisukohta.

Eelnevat silmas pidades leian, et poolte õigust anda selgitusi on käesoleva juhtumi puhul arvestatud.